DA Den Europæiske Unions Tidende CE 78/493

(2004/C 78 E/0514)

SKRIFTLIG FORESPØRGSEL E-3222/03

af Proinsias De Rossa (PSE) til Kommissionen

(31. oktober 2003)

Om: Savnede personer

I sit svar på mit spørgsmål E-1932/01 (1) om kontakttjenester for savnede personer, sagde Kommissionen, at den på det tidspunkt (september 2001) koncentrerede sig om situationen omkring savnede børn og teenagere.

Hvad har man foretaget sig siden undersøgelsen forelå (den skulle være afsluttet tidligt i 2002) for at undersøge de eksisterende bestemmelser herom i medlemsstaterne?

Hvad har man foretaget sig siden Belgien fik vedtaget en beslutning, der opfordrede medlemsstaterne til at oprette nationale overvågningscentre og andre centre til at imødegå, at børn forsvinder og udnyttes seksuelt?

Hvad har man foretaget sig siden anbefalingen fra den Europæiske Konference om Forebyggelse og Bekæmpelse af Menneskehandel, som blev afholdt i Bruxelles i september 2002, gående ud på at der gennemføres en forundersøgelse med henblik på at oprette en europæisk database over savnede personer, en anbefaling som Europa-Parlamentet har tilsluttet sig i sin nylige beslutning (2) om Daphne II-programmet?

Svar afgivet på Kommissionens vegne af António Vitorino

(3. december 2003)

Den undersøgelse, det ærede medlem henviser til, foreligger nu under titlen »Child Abuse and Adult Justice. A comparative study of different European Criminal Justice Systems handling of cases concerning Child Sexual Abuse«. Den blev gennemført af Rädda Barnen (Sverige) i et tværeuropæisk partnerskab. Der er sendt en kopi af undersøgelsen direkte til det ærede medlem og Europa-Parlamentets Sekretariat.

Med hensyn til Rådets resolution (3), hvori Kommissionen opfordres til at gennemføre en undersøgelse vedrørende forsvundne eller seksuelt udnyttede børn, blev der i 2003 truffet en foranstaltning under Stop II-programmet (4). Første del af projektet vedrører en undersøgelse af det reelle omfang af problemet med forsvundne eller seksuelt udnyttede børn. Anden del af projektet sigter mod at give et generelt overblik over, hvorvidt der i civilsamfundet i medlemsstaterne findes organisationer, der aktivt støtter indsatsen i forbindelse med forsvundne eller seksuelt udnyttede børn, organisationernes rolle og struktur. I tredje del af projektet undersøges de retlige spørgsmål, der opstår ved at inddrage civilsamfundets organisationer i medlemsstaterne aktivt i bekæmpelsen af børns forsvinden og seksuelle udnyttelse, navnlig problemerne i forbindelse med, at de relevante myndigheder sender fortrolige oplysninger til sådanne organisationer. Den endelige rapport forventes at foreligge den 31. marts 2004.

På den europæiske konference om forebyggelse og bekæmpelse af menneskehandel, der blev afholdt i Bruxelles i september 2002, blev det henstillet, at der gennemføres en feasibility-undersøgelse om etableringen af en europæisk database over forsvundne personer, hvilket Europa-Parlamentet gentog i sin beslutning (5) om Daphne II-programmet; svaret herpå kom i begrundelsen til Kommissionens ændrede forslag til Daphne II (6), nemlig at det allerede er muligt at søge efter forsvundne personer og navnlig børn i det nuværende Schengeninformationssystem (SIS) (se også Schengenkonventionens artikel 97). I forbindelse med udviklingen af anden generation af SIS vil denne mulighed fortsat bestå. Kommissionen finder derfor, at det i lyset at SIS' nuværende funktionaliteter ikke er hensigtsmæssigt at undersøge mulighederne for at etablere et supplerende specifikt system, der kun vil overlappe det nuværende system og afstedkomme væsentlige meromkostninger.

(1) EFT C 40 E af 14.2.2002, s. 142.

(2) P5_TA(2003)0366 - A5-0280/2003.

(3) EFT C 283 af 9.10.2001.

(4) Projekt 2002/STOP II/108.

(5) P5_TA(2003)0366 - A5-0280/2003.

(6) KOM(2003) 616 endelig udg.